Peter Hummelgaard (S), 2023-05-12:
Mange tak for ordet, og også tak til forslagsstillerne fra SF for at fremsætte det her beslutningsforslag.
Lad mig starte med at sige, at jeg er helt enig med SF i, at drugging er en grov forbrydelse, som vi på ingen måde skal acceptere foregår i nattelivet.
Det er helt afgørende, at vi alle kan færdes trygt i nattelivet, og at vores unge kan feste og more sig uden samtidig at skulle være bekymret for at få hældt euforiserende stoffer i deres drinks eller andre drikkevarer.
Tak for at sætte fokus på et meget bekymrende fænomen, som jeg er enig i at der skal sættes ind over for.
Med beslutningsforslaget foreslås det, at der indføres en selvstændig bestemmelse i straffeloven, som kriminaliserer drugging.
Det foreslås samtidig, at personer, der dømmes efter en selvstændig bestemmelse om drugging, kan få tildelt et generelt forbud mod at færdes og opholde sig i nattelivet på samme måde som personer, der dømmes for bl.a. vold i nattelivet.
Drugging er allerede i dag strafbart.
Det kan efter omstændighederne straffes som vold efter straffelovens § 244 og § 245, og det vil efter omstændighederne også kunne straffes som hensættelse af en person i hjælpeløs tilstand efter straffelovens § 250.
Som eksempel kan nævnes en dom fra Østre Landsret fra 2010, hvor tre personer blev fundet skyldige i grov vold ved i forening og efter forudgående aftale at have hældt tre-fire knuste metadontabletter i den forurettedes øl uden dennes vidne.
Som opfølgning på den tidligere regerings tryghedspakke, »Tryghed for alle danskere«, er der indført en mulighed for at idømme et nattelivsforbud efter straffelovens § 79 c, og forbuddet er et vigtigt element i arbejdet med at sikre større tryghed for unge og voksne, der færdes i nattelivet.
Nattelivsforbuddet kan bl.a. gives til personer, der straffes for vold begået i nattelivet eller begået i tilknytning til de pågældendes færden i nattelivet.
Da drugging allerede i dag kan straffes som vold, er der også allerede mulighed for, at personer, der begår drugging, kan få tildelt et nattelivsforbud efter straffelovens § 79 c.
På den baggrund kan regeringen ikke støtte beslutningsforslaget, men der skal altså ikke være tvivl om, at jeg er helt enig med forslagsstillerne i, at drugging er et bekymrende fænomen, der skal bekæmpes.
Jeg støtter derfor også på alle måder intentionerne bag forslaget, og derfor er jeg også åben over for at drøfte, om der er andet, der kan gøres, end at gribe til yderligere lovgivning og dobbeltkriminalisering.
I den forbindelse er det vigtigt, at der bl.a. hos politiet er fokus på, hvad der foregår i nattelivet og hvordan.
F.eks. har Nordjyllands Politi, Østjyllands Politi og Københavns Politi udarbejdet lokale retningslinjer for håndteringen af sager om mulig drugging, og Rigspolitiet har udarbejdet nationale retningslinjer for politiets behandling af voldtægt, der også adresserer relevante sagsskridt, som politiet skal foretage ved mistanke om drugrape.
Så politiet har fokus på området.
Som nævnt tidligere er jeg enig i, at drugging er en grov forbrydelse, der skal sættes ind over for.
Regeringen kan dog ikke støtte beslutningsforslaget, da vi ikke mener, at der er behov for yderligere lovgivning.
Tak for ordet.
Først vil jeg sige, at den debat og også regeringens stillingtagen til det her beslutningsforslag jo også – ikke i forhold til emnet, men til formen – skal ses lidt i forhold til den debat, vi havde for nogle måneder siden om kriminalisering af bl.a. krigsforbrydelser og lignende.
Dengang sagde jeg jo – hvis ordføreren husker det – at vi egentlig principielt er modstandere af dobbeltkriminalisering, men at vi i det tilfælde ville gøre en særlig undtagelse, fordi vi synes, at den sikkerhedspolitiske og udenrigspolitiske situation kræver en klar og tydelig signalgivning i forhold til bl.a. de russiske krigsforbrydelser, vi ser lige nu.
Her er der igen tale om det, vi i hvert fald vil opfatte som dobbeltkriminalisering.
Vi er på alle måder interesseret i og vil gøre alt, også gerne i form af kreative forslag, for at tage yderligere skridt til at bekæmpe drugging i nattelivet, men vi mener ikke, der er behov for at kriminalisere gerningen, da den ifølge straffeloven allerede er kriminel i dag.